Danko, Andrej, predseda NR SR (2017-03-21):
Ďakujem. Pán poslanec, môžem poprosiť písomný návrh? Pani poslankyne, páni poslanci, najskôr budeme hlasovať podľa § 21 ods. 1 zákona o rokovacom poriadku o návrhu na vyslovenie súhlasu Národnej rady s vystúpením poslancov Európskeho parlamentu na 14. schôdzi Národnej rady, ako aj o návrhu postupu prerokovania informácie poslancov Európskeho parlamentu, ako som uviedol. Prosím, prezentujme sa a hlasujme. (Hlasovanie.) Ďakujem. Prítomných 140 poslancov, za 144, nehlasoval 1. Konštatujem, že Národná rada súhlasí s vystúpením poslancov Európskeho parlamentu na 14. schôdzi a schvaľuje postup prerokovania uvedeného bodu programu. Teraz pristúpime k hlasovaniu o jednotlivých navrhnutých zmenách a doplneniach návrhu programu tak, ako boli prednesené jednotlivými poslancami. Najprv návrh pána poslanca Nemkyho. Znenie návrhu. Pán poslanec Nemky navrhuje, aby Národná rada požiadala o informáciu ministra vnútra Slovenskej republiky o využívaní letky Ministerstva vnútra Slovenskej republiky za obdobie 2015 – ’16 – ’17. Prosím, prezentujme sa a hlasujme. (Hlasovanie.) Prítomných 144 poslancov, za 128, proti 4, zdržali sa 9, nehlasovali 3. Konštatujem, že sme uvedený návrh, ktorý predniesol pán poslanec Nemky, schválili. Pristúpime k hlasovaniu o návrhu pána poslanca Matoviča, aby Národná rada Slovenskej republiky vyzvala Roberta Fica, aby sa bezodkladne odsťahoval z luxusného bytu postaveného z daňových podvodov Ladislava Bašternáka. Tak znenie, tak znie, nasleduje odôvodnenie. Prosím, prezentujme sa a hlasujme. (Hlasovanie.) Prítomných 145 poslancov, za 64, proti 54, zdržalo sa 27. Konštatujem, že sme uvedený návrh neschválili. Pristúpime k hlasovaniu o druhom návrhu pána poslanca Igora Matoviča, aby Národná rada Slovenskej republiky zaviazala ministra dopravy k zverejneniu všetkých prevodov pozemkov pod D4 a R7 smerom na Dunajskú Stredu. Prosím, prezentujme sa a hlasujme. (Hlasovanie.) Ďakujem. Prítomných 143 poslancov, za 65, proti 45, zdržalo sa 33. Konštatujem, že sme uvedený návrh neschválili. Pristúpime k tretiemu procedurálnemu návrhu pána poslanca Igora Matoviča. Znenie návrhu, aby Národná rada Slovenskej republiky zaviazala ministra obrany k tomu, aby zverejnil zoznam všetkých politikov, ktorí boli počas svojho, svojho výkonu funkcie povýšení, do vojenskej hodnosti povýšení, a nasleduje odôvodnenie, takže to čítať nebudem. Prosím, prezentujme sa a hlasujme. (Hlasovanie.) Prítomných 145 poslancov, za 63, proti 37, zdržalo sa 45. Konštatujem, že sme uvedený návrh neschválili. Nasleduje hlasovanie o programe schôdze ako o celku, prosím, prezentujme sa a hlasujme. (Hlasovanie.) Ďakujem, prítomných 143 poslancov, za 126, proti 2 a zdržali sa 15. Konštatujem, že sme program 14. schôdze Národnej rady schválili. Panie poslankyne, páni poslanci podľa zákona o rokovacom poriadku budeme dnes hlasovať o 17. 00 hod., v ďalších rokovacích dňoch budeme o prerokovaných bodoch programu hlasovať vždy o 11. 00 hod. a o 17. 00 hod., pokiaľ Národná rada nerozhodne inak. Panie poslankyne, páni poslanci pristúpime k rokovaniu o bodoch 5 a 6 schváleného programu, ku ktorým bola zlúčená rozprava. Je to druhé čítanie o zákone z 2. februára 2017, ktorým sa mení a dopĺňa zákon č. 180/2014 Z. z. o podmienkach výkonu volebného práva a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony, vrátenom prezidentom Slovenskej republiky na opätovné prerokovanie Národnou radou. Materiál je uverejnený ako tlač 437. Druhým bodom je druhé čítanie o zákone z 2. februára 2017, ktorým sa dopĺňa zákon č. 180/2014 Z. z. o podmienkach výkonu volebného práva a o zmene a doplnení niektorých zákonov v znení neskorších predpisov a ktorým sa dopĺňa zákon č. 181/2014 Z. z. o volebnej kampani a o zmene a doplnení zákona č. 85/2005 Z. z. o politických stranách a politických hnutiach v znení neskorších predpisov v znení zákona č. 125/2016 Z. z., vrátenom prezidentom Slovenskej republiky na opätovné prerokovanie Národnou radou. Materiál má parlamentnú tlač 438. Dávam slovo spoločnému spravodajcovi z výborov pre verejnú správu a regionálny rozvoj poslancovi Dušanovi Bublavému, aby informoval Národnú radu o výsledku prerokovania vrátených zákonov vo výboroch. (Rokovanie o zákone z 2. februára 2017, ktorým sa mení a dopĺňa zákon č. 180/2014 Z. z. o podmienkach výkonu volebného práva a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony, vrátenom prezidentom Slovenskej republiky na opätovné prerokovanie Národnou radou Slovenskej republiky , tlač 437, a o zákone z 2. februára 2017, ktorým sa dopĺňa zákon č. 180/2014 Z. z. o podmienkach výkonu volebného práva a o zmene a doplnení niektorých zákonov v znení neskorších predpisov a ktorým sa dopĺňa zákon č. 181/2014 Z. z. o volebnej kampani a o zmene a doplnení zákona č. 85/2005 Z. z. o politických stranách a politických hnutiach v znení neskorších predpisov v znení zákona č. 125/2016 Z. z., vrátenom prezidentom Slovenskej republiky na opätovné prerokovanie Národnou radou Slovenskej republiky , tlač 438.)